OzLabs/hebrew-wiki-articles huggingface dataset:
גומצן חניתי

גומצן חניתי (שם מדעי: Bothrops asper) הוא מין של צפע גדול החי ממקסיקו לאורך אמריקה המרכזית עד לצפונה של דרום אמריקה. מקור שמו הוא ראשו המוארך כמו חנית (יחסית לבני הסוג). מין זה נפוץ יחסית ליד אזורי מגורים אנושיים ולכן גורם להכשות ומקרי מוות שכיחים.

== מאפיינים ==
משקלו של נחש זה עד 6 ק"ג ואורכו (ייתכן גם שפרטים מסוימים הגיעו לגודל 2.5 מטר) כשהנקבות כבדות יותר מהזכרים. הוא בעל רצועות עור שחורות ומוקפות באזורים לבנים שמתפשטות עד לאזור הראש שאיננו מוקף רצועות. הראש מעוגל ובעל גומות חישה באזור שבין העיניים לנחיריים. הלשון ארוכה ובצבע שחור. שאר הגוף בצבעים זית עד חום כהה ואף שחור. למין זה יש הרבה קשקשים כדי לשרוד באזורים יבשים בהם אין הרבה מים.

מין זה ארסי וארסו גורם לפגיעה במערכת הדם והחיסון מה שמוביל לקרישת דם במהירות. עם זאת קיים נסיוב נגד ארס לארס הגומצן, והוא נפוץ כך שהמוכש יכול לשרוד אם הוא יגיע לבית החולים בזמן.

הגומצן החניתי מחפש מזון ויוצא לצוד בעיקר בשעות החשיכה. הוא טורף ממארב שניזון ממכרסמים, עופות, זוחלים קטנים וצפרדעים בעיקר. הטרף מומת במהירות והנחש בולע את טרפו בשלמות. הוא נפוץ באזורי מחיה גבוהים ויבשים לעיתים. הוא נפוץ בהרים עד גובה 1,300 מטר, ביערות גשם, יערות עננים ויערות סבוכים וכן בסוואנות, ביצות ואף באזורי חופים טרופיים.

==ראו גם==
*גומצן אורוטו
*גומצן אימתן

==קישורים חיצוניים==

* [https://web.archive.org/web/20160303180437/http://www.tropicalherping.com/publications/books/mindo/bothrops-asper.html אימתן חניתי באתר tropicalherping]

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1884
קטגוריה:טקסונים שתוארו בידי סמואל גארמן
קטגוריה:צפעוני גומה
קטגוריה:גואטמלה: זוחלים
קטגוריה:זוחלים ביערות הגשם של אמריקה המרכזית
.ar

ar. היא סיומת האינטרנט הלאומית של שמות התחום (באנגלית: Domain Name) של אתרי אינטרנט הרשומים בארגנטינה. הסיומת נרשמה בשנת 1987, ומנוהלת על ידי ארגון NIC Argentina.

הרשמת אתר תחת הסיומת ar. לא מותרת לארגונים או אנשים מחוץ לארגנטינה. לעומת זאת, סיומות אינטרנט משניות פתוחות להרשמה לכולם, כל עוד ההרשמה מתבצעת בתוך ארגנטינה.

==סיומות אינטרנט משניות==
להלן 8 סיומות האינטרנט המשניות בארגנטינה:
* com.ar. - חברות או אנשים המתגוררים בארגנטינה
* edu.ar. - מוסדות חינוך
* gov.ar. - גופים ממשלתיים
* int.ar. - גופים וארגונים בינלאומיים בארגנטינה
* mil.ar. - גופים צבאיים
* net.ar. - ספקי שירותי אינטרנט
* org.ar. - ארגונים ללא כוונת רווח
* tur.ar. - חברות תיירות וטיולים המורשות על ידי משרד התיירות הארגנטיני

==תווים מיוחדים==
בנובמבר 2008, אושרה ההחלטה לשימוש באותיות מהאלפבית הלטיני בשמות תחום, וביניהן האותיות: ñ ,ç ,á ,é ,í ó ,ú ,ä ,ë ,ï ,ö, ו-ü. בנוסף, אושרה הסיומת gob.ar. עבור גופים ממשלתיים (gob הוא קיצור ל-"gobierno", ממשלה בספרדית).

==קישורים חיצוניים==

* [http://www.iana.org/domains/root/db/ar.html מידע על הסיומת ar. באתר IANA]
* [https://nic.ar/ אתר ארגון NIC Argentina]

==הערות שוליים==
לשון-שור נגבית

לשון-שור נגבית (שם מדעי: Hormuzakia negevensis (Danin)) הוא צמח עשבוני רב-שנתי. הצמח הוא דו-מיני והפרח שלו בצבע כחול.

הצמח גדל אך ורק בתחומי מדינת ישראל בשטח לא גדול באזור מישור ימין במרכז הנגב. הצמח התגלה על ידי אבינועם דנין בשנת 1994. הצמח מוגדר כצמח הנדיר ביותר בישראל מבין הצמחים האנדמיים והוא נמצא בסכנת הכחדה חמורה. כל אוכלוסייתו בעולם מונה עשרות בודדות של פרטים, ואלה מצויים על 1–2 דונם בדרום-מערב מישור ימין. עבודות פיתוח באזור לרבות סלילת קו הרכבת לאילת ותנועה של רכבים צבאיים מהווים סכנה להמשך קיומו של הצמח. נעשו ניסיונות להרבות את הצמח בעזרת מכון וולקני.

פורח בחודשים פברואר עד מאי.

== קישורים חיצוניים ==

* [http://flora.org.il/books/flowers/%d7%93%d7%91%d7%a8_%d7%90%d7%9c%d7%99%d7%99_%d7%91%d7%a4%d7%a8%d7%97%d7%99%d7%9d_8/ סיור להר הנגב באפריל 2007 - שנה גשומה] – פרופ' אבינעם דנין
* [http://redlist.parks.org.il/taxa/Anchusa%20negevensis/ לשון שור נגבית באתר הצמחים בסכנת הכחדה בישראל]
* [http://www.nrg.co.il/online/54/ART2/473/753.html הרכבת לאילת הצילה פרח נדיר מהכחדה|] – באתר nrg

קטגוריה:צמחים שתוארו ב-1995
קטגוריה:טקסונים שתוארו בידי אבינעם דנין
קטגוריה:זיפניים
קטגוריה:פרחים כחולים בארץ ישראל
קטגוריה:צמחי בר בסכנת הכחדה בישראל
קטגוריה:ארץ ישראל: צמחים אנדמיים
צביון לבן-רגליים

צביון לבן-רגליים (שם מדעי: Cephalophus crusalbum), הוא מין אנטילופה קטנה בסוג צביון שבתת-משפחת הצביונים החי במערב-מרכז אפריקה. הוא תואר מדעית לראשונה בשנת 1978 על ידי הזואולוג פיטר גרב. מין זה היה מסווג עד לא מכבר כתת-מין של צביון אוגילבי, בשם המדעי "Cephalophus ogilbyi crusalbum", לצד תת-המין (המוכר לפי כמה מיונים כמין נפרד) - צביון ברוק. לאחר סיווג חדשני של הפרסתנים בשנת 2011 על ידי קולין גרובס, הצביון לבן-הרגליים נחשב כמין נפרד, אך עדיין מוכר יותר כתת-מין של צביון אוגילבי. תפוצתו של צביון לבן-רגליים מופרדת מצביון אוגילבי, והוא נחשב במצב טוב יחסית לעומתו. 

==מאפיינים==
צבע פרוותו של המין הוא זהוב בהיר עד אדמוני, והאזור האחורי כהה יותר מהקדמי; הצוואר והגחון אפרפרים. לאורך הגב יש פס רחב ושחור ברוחב של 6.0-2.5 ס"מ. הפס מתחיל בכתפיים ומסתיים בעכוז, כשלקראת הסוף הוא הופך לצר ביותר עד שמסתיים ברוחב של ס"מ אחד בעוקץ הזנב. הזנב ברובו בצבע זהוב-אדמדם עם פס שחרחר דקיק בחלקו העליון, ושערות לבנות בחלקו התחתון; הוא מסתיים בציצת שיער עגלגלה וזהובה עם שערות באורך של 7.5 ס"מ. הרגליים של מין זה ארוכות יחסית אפילו בחלק הקדמי, והחלק התחתון שלהם בצבע לבן-אפרפר או בוהק המהווה סימן היכר בולט של המין. הצבע הלבן מתרחב לעיתים לבית השחי ולשוקיים. על הרגליים הקדמיות יש רצועות בצבע חום כהה, ובין הפרסות העליונות לתחתונות יש כתם שחור. הגרון והסנטר בצבע בהיר בדומה לרגליים. הראש בצבע כתמתם בהיר עם שילוב של אפרפר, כשהמצח בצבע חום כהה עד ערמוני, והלוע כהה. מעל העיניים יש עצמות בולטות בצבע אגוז כהה שנראות כ"גבות". על האוזניים ישנם שערות שחורות דלילות בצדדים החיצוניים, והצד הפנימי שלהם לבנבן. הנקבות גדולות במעט מהזכרים במידות גוף. הן לזכרים והן לנקבות יש קרניים, אך יש הבדל בולט באורכם. הקרניים של צביון לבן-רגליים הן הארוכות ביותר מתת-המינים של צביון אוגילבי. שאר מאפייני גופו דומים לצביון אוגילבי. 
מידות גוף של צביון לבן-רגליים:
גובה הכתפיים: כ-55 ס"מ. 
אורך הראש והגוף: 104-96 ס"מ. תועדו גם פרטים באורך של 145 ס"מ.
אורך קרני הזכר: 10.9-8.7 ס"מ.
אורך קרני הנקבה: כ-5 ס"מ.
אורך הזנב: 16-13 ס"מ.
משקל: עד 20 ק"ג.

צביון לבן-רגליים אנדמי למערב-מרכז אפריקה בעיקר בגבון ובאופן פחות ברפובליקה של קונגו. הוא מצוי במחוזות גבון הבאים: אסטואר, מויין-אוגוב, נגונייה, אוגובה-איבינדו, אואוגה-לולו, ואוגובה-מריטימה. בקונגו הוא מצוי במחוזות: קובט מערב וסאנגה. בית הגידול של המין הוא יער גשם טרופי-משווני, לרוב עם חופת יער סגורה. האקולוגיה שלו דומה לצביון אוגילבי. 

צביון לבן-רגליים מסווג על ידי IUCN במצב השימור "קרוב לסיכון" (NT), בשל היותו עדיין נפוץ למדי בטווח ההיסטורי שלו, עם מגמת אוכלוסייה יציבה. הוא נמצא תחת איום פחות יותר משני תת-המינים האחרים של צביון אוגילבי, וכנראה ימשיך להיות קיים במספרים משמעותיים כל עוד הטווח של תפוצתו מיושב בדלילות על ידי בני אדם. עם כל זאת, התפשטות של יישובים בגבון וקונגו עשויה בסופו של דבר להפחית את מספריו ולהגביל אותו לאזורים מוגנים, כפארק הלאומי גמבה או הפארק הלאומי לופה ולהכללתו בקטגוריה מאוימת.

==ראו גם==
*מידע מפורט יותר על האנטומיה והאקולוגיה של המין, ניתן לראות בערך על צביון אוגילבי. 

==קישורים חיצוניים==

== הערות שוליים ==

קטגוריה:טקסונים שתוארו בידי פיטר גרוב
קטגוריה:צביונים
קטגוריה:גבון: יונקים
קטגוריה:בעלי חיים שתוארו ב-1978
קטגוריה:יונקים ביערות הגשם האפריקאים
ז'אן שטרן

לאון אנטואן ז'אן שטרן (בצרפתית: Léon Antoine Jean Stern; ) היה סייף יהודי-צרפתי, אלוף אולימפי בדקר.

== ביוגרפיה ==
שטרן נולד בפריז, בן של בנקאי, לואיס שטרן (1900-1844) ונכדו של אנטואן ג'קוב שטרן. בשנת 1904 נישא לקלוד למבר בתם של הברון לאון למבר והברונית זואי לוסי בטי דה רוטשילד .

===אלוף אולימפי===
באולימפיאדת לונדון (1908) זכה שטרן במדליית זהב בתחרות בדקר קבוצתי, לפני בריטניה ובלגיה, לאחר שהשתתף בשלב המוקדמות עם קבוצתו נגד דנמרק. בשורות הנבחרות הזוכות במדליות סייפו שלושה סייפים יהודים: בנבחרת צרפת אלכסנדר ליפמן, בנבחרת בריטניה אדגר זליגמן ובנבחרת בלגיה פאול אנספך. בתחרות בדקר אישי הוא סיים במקום תשיעי.

== קישורים חיצוניים ==

קטגוריה:אלופים אולימפיים מצרפת
קטגוריה:יהודים צרפתים
קטגוריה:סייפים יהודים
קטגוריה:אלופים אולימפיים: סייפים
קטגוריה:אלופים אולימפיים יהודים
קטגוריה:סייפים באולימפיאדת לונדון (1908)
קטגוריה:משתתפים יהודים באולימפיאדת לונדון (1908)
קטגוריה:צרפתים שנולדו ב-1875
קטגוריה:צרפתים שנפטרו ב-1962
פיפה מצויה

פיפה מצויה המכונה גם קרפדת סורינאם (שם מדעי: Pipa pipa) היא מין של צפרדע החיה בנהרות ובביצות באמריקה הדרומית.

== מאפיינים ==
צפרדע זו היא מין שטוח של קרפדה - מה שעוזר להסוואתה כעלה צף במים. היא חיה בביצות, אדמות לחות וג'ונגלים באמריקה הדרומית בסורינאם (כפי ששמה מרמז), ברזיל, בוליביה, אקוודור, קולומביה, גיאנה הצרפתית, גיאנה, פרו, טרינידד וטובגו וונצואלה.

אורכה של קרפדה זו 10-13 ס"מ ואף יותר. היא שטוחה מאוד, צבעה חום והמראה שלה דומה לעלה. הרגליים צפופות, מופרדות אחת מהשנייה בקרומי עור. לצפרדעים אלה יש קרומים חיצוניים, ואין להם שיניים או לשון. 

הקפדה טורפת הניזונה מחרקי מים, תולעים, דגים קטנים ומזון דומה. היא מסתווה באמצעות השתטחות על קרקע הביצה וכשטרף מתקרב מזנקת אליו ובעזרת ידיה מקרבת אותו לפיה ובולעת במהירות. 

קרפדה זו ידועה בכך שהיא מגדלת את הצאצאים ברקמת עור על גבה, כך הם בטוחים עד לבקיעתם מהביצים כצפרדעים בוגרות. 

הפיפה המצויה לא קרובה לסכנת הכחדה.

==קישורים חיצוניים==

* 

== הערות שוליים ==

קטגוריה:טקסונים שתוארו בידי קארולוס ליניאוס
קטגוריה:חסרי-לשוניים
קטגוריה:אקוודור: דו-חיים
קטגוריה:דו-חיים ביער האמזונאס
קטגוריה:בעלי חיים שתוארו ב-1758
קטגוריה:ברזיל: דו-חיים
צפרדע חץ זהובה

צפרדע חץ זהובה בצבע ירוק-צהוב.
צפרדע חץ זהובה (שם מדעי: Phyllobates terribilis; משמעות השם המדעי: "מטפס עצים קטלני") היא מין של צפרדע ממשפחת הדנדרובטיים, המכונות גם צפרדעי חץ הרעל על שם רעלם החזק ששימש את האינדיאנים במשיחת חצים מורעלים. צפרדע זו אנדמית לחופי האוקיינוס השקט של קולומביה. צפרדע זו היא המין בעל הרעלן הקטלני ביותר במשפחתה ואחת מהחיות הרעילות הקטלניות ביותר בעולם.

הצפרדע בעלת צבעים זהובים. היא בעלת גוף קטן שאורכו 55 מ"מ בממוצע. רגליה הארוכות עוזרות לה לקפץ ומצוידות בכריות לאחיזה המאפשרות טיפוס על צמחים. יש לה שיניים קטנות בלסתה. הצפרדע פעילה בשעות היום ומבלה רוב זמנה על צמחייה בקרקע היער. בניגוד לרוב הצפרדעים חיה בחבורות של 2–6 פרטים.

צפרדעים אלו ניזונות מחרקי יער שונים כמו נמלים, טרמיטים וחיפושיות, שחלקם רעילים. הצפרדע משתמשת בארס של החרקים על מנת להפוך בעצמה לרעילה ומסוכנת לאויביה.

הצפרדע חיה בטבע רק בחופי האוקיינוס השקט של קולומביה, בעיקר ביערות גשם לחים.

לצפרדע שלושה מופעים:
* ירוק מנטה: גוון המופיע בקרב רוב הצפרדעים בשבי. עשוי להיות אף בהיר יותר. 
* צהוב: גוון הנע בין צהוב בהיר לצבע זהב. ייתכן שצפרדעים אלו שייכות למין Phyllobates bicolor.
* כתום: צפרדעים בגוון זה נדירות יחסית. צבען נע בין כתום מתכתי לכתום-צהוב.

==קישורים חיצוניים==

* [http://www.joshsfrogs.com/phyllobates-terribilis-orange.html צפרדע חץ זהובה באתר joshsfrogs]
== הערות שוליים ==

קטגוריה:דנדרובטיים
קטגוריה:קולומביה: דו-חיים
קטגוריה:דו-חיים ביער האמזונאס
צפרדע חץ שחורה-ירוקה

צפרדע חץ שחורה-ירוקה (שם מדעי: Dendrobates auratus) היא מין של צפרדע ממשפחת הדנדרובטיים המכונים גם צפרדעי חץ הרעל על שם רעלם החזק ששימש את האינדיאנים במשיכת חצים מורעלים. צפרדע זו חיה במרכז אמריקה וצפונה של דרום אמריקה וגם בהוואי שבאוקיינוס השקט. למרות תפוצתה הקטנה היא אינה נמצאת בסכנת הכחדה.

==תיאור==
צבעיה של הצפרדע מהווים אות אזהרה לטורפיה בדבר היותה רעילה ביותר. הצפרדע ניזונה מקרדיות, חיפושיות ונמלים ארסיות ומשתמשת ברעל הקטלני שלהן על מנת להפוך לרעילה. בשבי צפרדע זו מאבדת את רעילותה. 

אורכה של הצפרדע ממוצע למשפחתה ומגיע ל-25–42 מ"מ. גוון עורה ירוק כהה עם כתמים כהים הנפרשים לאורך הגוף. הבולט ביניהם הוא הכתם שמתחיל מהעורף עד לקצה עמוד השדרה ומתלכד עם כתמים באזורי אגן הירכיים. למרות שמה, הצפרדע מופיעה לעיתים בצבעים נוספים כגון ירוק מתכתי, ירוק ברקת, טורקיז, צהוב חיוור, ואף כחול. הכתמים עשויים להיות חומים או שחורים ואף להופיע בדוגמת חברבורות כמו שיש לצפרדע Oophaga sylvaticus.

הצפרדע בעלת אצבעות ארוכות עם כריות הדבקה, המאפשרות לטפס במעלה העצים. היא חיה על העצים וישנה בחורים בעץ. 

צפרדעים ממין זה מתרבות על קרקע היער, שומרות על ראשניהן בתוך צמחים מטפסים הגדלים במקווי מים ומגינות עליהם מטורפים ומטפילים. הראשנים ניזונים מאצות וחסרי חוליות קטנים החיים בתוך הצמחים.

==קישורים חיצוניים==

== הערות שוליים ==

קטגוריה:בעלי חיים שתוארו ב-1855
קטגוריה:טקסונים שתוארו בידי שארל פרדריק ז'ראר
קטגוריה:דנדרובטיים
קטגוריה:קולומביה: דו-חיים
קטגוריה:דו-חיים ביערות הגשם של אמריקה המרכזית
צפרדע חץ אנתוני

צפרדע חץ אנתוני (שם מדעי: Epipedobates anthonyi) היא מין של צפרדע ממשפחת הדנדרובטיים המכונים גם צפרדעי חץ הרעל על שם ארסם החזק ששימש את האינדיאנים במשיכת חצי רעילים. 
== מאפיינים ==
צפרדע חץ אנתוני חיה בטבע ביערות גשם, ביצות ומקווי מים טרופיים באקוודור ופרו. היא מאוימת בטבע על ידי כריתת היערות וזיהום הסביבה.

אורכה 19-26 מ"מ ולה עיניים גדולות, ראש קטן וגפיים חזקות. גופה אדום עם כמה פסים אנכיים ירוקים-לבנים ועוד פס אנכי באמצע. היא משוטטת בפסולת העלים של היער ומחפשת חרקים קטנים למאכל ופעילה ביום בעיקר. ארסית ביותר עם מעט מאד טורפים מעטים ביותר עקב כך. 

כרוב צפרדעי החץ הם מתרבה בלהקות טריטוריאליות לקרקע היער. הזכר שומר על הביצים לאחר ההזדווגות ומטמין אותם מתחת לעלים עד שהראשנים בוקעים ואחרי הבקיעה הוא מעביר אותם למחסה ולאזורים לחים בהם יוכלו להתפתח. 

==קישורים חיצוניים==

== הערות שוליים ==

קטגוריה:בעלי חיים שתוארו ב-1921
קטגוריה:טקסונים שתוארו בידי גלדווין קינגסלי נובל
קטגוריה:דנדרובטיים
קטגוריה:אקוודור: דו-חיים
אניליוס

נחש האָנִילְיוּס או האניליס (שם מדעי: Anilius scytale) הידוע גם כנחש אלמוגים חקיין, הוא מין יחידי במשפחת האניליים (Aniliidae), החי בדרום אמריקה ביערות גשם ואזורים לחים. על אף הדמיון לכמה מיני פתנים כמו פתן אלמוגי, הוא איננו ארסי כלל. הוא מקורב יחסית למשפחת הסילינדרופיים ובעבר נחשב כבן למשפחה זו שחיה באסיה הטרופית. שתי המשפחות נחשבות לפרימיטיביות מאוד ודמויות לטאות.

== מאפיינים ==
האניליוס הוא נחש בינוני שאורכו עד 70 ס"מ והוא מצוי בעיקר על קרקע היער של יער האמזונאס מוונצואלה, גיאנה, סורינאם, גינאה הצרפתית ובאזור האמזוניה בקולומביה, אקוודור, פרו וברזיל. הוא נפוץ גם בטרינידד וטובגו.
גופו של הנחש צר יחסית, זנבו קצר מאוד וגולגולתו מזכירה מעט לטאה. הוא בעל לשון היכולה לחוש את הסביבה כמו רוב הנחשים והוא בעל ראייה טובה.

הנחש הוא פעיל יום וניזון מטרף קטן שהוא מוצא ביער כמו צפרדעים שונות, לטאות כמו המטבעון ונחשים קטנים יותר וגם חיפושיות, דגים ותולעניים.

נחש זה לא מטיל ביצים, אלא משריץ צאצאים לעולם אחרי שבקעו בגוף הנקבה.

==תת-מינים==
לאניליוס שני תת-מינים מוכרים:
*A. s. phelpsorum
*A. s. scytale

==קישורים חיצוניים==

* 

==הערות שוליים==

קטגוריה:טקסונים שתוארו בידי קארולוס ליניאוס
קטגוריה:נחשים (אינפרא סדרה)
קטגוריה:זוחלים יחידים בסוגם
קטגוריה:מינים יחידים במשפחתם
קטגוריה:קולומביה: זוחלים
קטגוריה:אקוודור: זוחלים
קטגוריה:סורינאם: זוחלים
קטגוריה:ברזיל: זוחלים
קטגוריה:זוחלים ביער האמזונאס
קטגוריה:בעלי חיים שתוארו ב-1758
עין-חתול אמריקאי מפוספס

עין-חתול אמריקאי מפוספס (שם מדעי: Leptodeira annulata) הוא מין נחש ממשפחת הזעמניים החי ביערות אמריקה המרכזית. בניגוד לרוב מיני המשפחה לנחש זה יש ארס, אך בשונה מהארס של מיני הפתניים והצפעיים, הוא אינו מסוגל להרוג בני אדם. למרות השם, נחש זה אינו קרוב משפחתי של הסוג עין חתול, וזכה לשמו בשל עיניו הגדולות המותאמות לחיי חושך.
== מאפיינים ==
נחש זה חי בטבע במקסיקו, אמריקה המרכזית, אמריקה הדרומית כולל איי מרגריטה וטרינידד. הוא חי בעיקר ביערות גשם לחים או יערות יבשים, בגדות יערות וכן בשולי ביצות ואף בחופים.

אלו נחשים קטנים. אורכם הממוצע 750 מ"מ והם בעלי ראש מגודל עם עיניים צהובות בולטות הרואות טוב בחשכה. מצידי העיניים ישנם פסים שחורים לאורך וגם על הגב ישנם "רצועות" שחורות לאורכו. הקשקשים עצמם הם צהבהבים או חומים. לנחש שיני ארס קטנות בצידם האחורי של הלסת התחתונה. הנחש יכול להרוג עם הארס את טרפו שכולל בעיקר צפרדעים, סלמנדרות ולטאות וגם גוזלים, השפעתו על האדם חלשה, ודומה לעקיצת דבורה.

הנחש חי רוב הזמן בין ענפי העצים אך יכול גם לרדת לקרקע. הוא יוצא לציד בעיקר בשעות הלילה, ולשם כך משתמש בעיניו הגדולות.

== תת-מינים ==
*Leptodeira annulata ashmeadi
*Leptodeira annulata annulata

== גלריה ==
<gallery>
Leptodeira Annulata.jpg
Leptodeira annulata01.jpg
Leptodeira annulata01a.jpeg
</gallery>

==קישורים חיצוניים==

* [http://conabio.inaturalist.org/taxa/29718-Leptodeira-annulata עין-חתול אמריקאי מפוספס] בinaturalist

==הערות שוליים==

קטגוריה:ברזיל: זוחלים
קטגוריה:דיפסדידיים
קטגוריה:טקסונים שתוארו בידי קארולוס ליניאוס
קטגוריה:בעלי חיים שתוארו ב-1758
צפרדע חץ תותית

צפרדע חץ תותית (שם מדעי: Oophaga pumilio) היא מין של צפרדע ממשפחת הדנדרובטיים, המכונים גם "צפרדעי חץ הרעל" על שם רעלם החזק ששימש את האינדיאנים במשיחת חצים מורעלים. סימני הזיהוי העיקריים של הצפרדע הוא רגליה הכחולות וגופה האדום - המהווים אזהרה לאויביה על כך שהיא רעילה מאוד. תפוצתה העיקרית היא במרכז אמריקה ביערות גשם לחים בעלי צמחייה מרובה. צפרדע זו היא המין הרעיל ביותר בסוגה. שמו של האי רד פרוג איילנד בארכיפלג בוקס דל טורו בצפון פנמה קרוי על שם הצפרדע החיה ביערות האי. 

אורכה הממוצע של הצפרדע 17.5–22 מ"מ. היא בעלת ראש קטן ורגליים חזקות העוזרות לטפס על צמחיית היער.

הצפרדעים ניזונות מחרקים קטנים שונים. חלק ממיני הטרף שלהם, כמו האקריות מסדרת Oribatida, מפרישים רעלים מסוכנים מסוג Pumiliotoxin 251D. רעלים דומים נמצאים בנמלים מסוג Brachymyrmex. הצפרדעים מסוגלות לספוג את הרעל הקטלני של הטרף בגופן ולהשתמש בו בתור הרתעה נגד טורפים. עם זאת בשבי הצפרדעים מאבדות את היכולת הזאת.

נקבות צפרדע החץ התותית מובילות את ראשניהן הצעירים אל מרומי העצים, לעבר צמחים המכילים מים. שם הן שומרות את הראשנים ומטילות עבורם ביצים עקרות מהם הם ניזונים עד בגרותם. באופן זה הן שומרות עליהם מטורפים.

==קישורים חיצוניים==

== הערות שוליים ==

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי אדוארד אוסקר שמידט
קטגוריה:בעלי חיים שתוארו ב-1857
קטגוריה:דנדרובטיים
קטגוריה:דו-חיים ביערות הגשם של אמריקה המרכזית
מורפו כחול

מורפו כחול (שם מדעי: Morpho peleides) הוא פרפר החי ביערות הגשם של האמזונאס של דרום אמריקה וגם צפונה משם באמריקה המרכזית ומקסיקו הטרופית. נמצא בסכנת הכחדה.
== מאפיינים ==
זהו פרפר צבעוני בעל כנפיים כחולות בוהקות. מטרתם של הברקות האור הנוצרות על ידי עשרות קשקשים זעירים בין הכנפיים להבהיל טורפים ולסנוור אותם. פעולה זו מיועדת בעיקר נגד עופות וזוחלים רעבים שהם הטורפים המסוכנים ביותר לו.

מוטת כנפיו מגיעה ל 7.5–20 ס"מ והפרפר חי חיים קצרים, אך הופך לבוגר תוך 115 ימים מבקיעתו. הזחלים אדומים-שחורים עם כתמים ירוקים ואוכלים בעזרת לסתותיהם הגדולות עלים שונים, בעיקר של צמחים ממשפחת הקטניות או ביגוניים וגם אוכלים פירות נרקבים ומיצים. עם זאת בעתות מחסור הם עלולים להיות קניבלים. הם עלולים להיטרף על ידי עכבישים, צרעות, גמלי שלמה, נמלים וחוליתנים. להגנתם הם נוהגים להתקבץ יחדיו ואף לתקוף טורפים קטנים יחידים.

הפרטים הבוגרים אוכלים רק צוף פרחים וכן מיצי פירות כמו מנגו, ליצ'י וקיווי.

== גלריה ==
<gallery>
Morpho peleides qtl1.jpg|מלפנים
Blue Morpho butterfly (Morpho peleides) wings open.jpg|מאחור
The butterfly keeper.jpg|מורפו כחול בבית הפרפרים של וינה
</gallery>

==קישורים חיצוניים==

* [https://web.archive.org/web/20151016053201/http://www.waza.org/en/zoo/choose-a-species/invertebrates/insects-and-millipedes/morpho-peleides מורפו כחול] באתר waza

קטגוריה:נימפיתיים
קטגוריה:ברזיל: חרקים
קטגוריה:פרוקי-רגליים ביער האמזונאס
דיונון הומבולדט

דיונון הומבולדט הידוע גם כדיונון ג'מבו (שם מדעי: Dosidicus gigas) הוא מין רכיכה ימית גדולה החיה באוקיינוס השקט. זהו מין דיונון יחידי בסוג Dosidicus והוא הדיונון הגדול ביותר באזור מחייתו.

== מאפיינים ==
זהו אחד ממיני הדיונונים הגדולים ביותר ואורך גלימתו כולה להגיע ל- ולשקול . הם ידועים בכך שתקפו צוללים, אך רק בעת טירוף אכילה הם פונים אל בני האדם. לא ידוע מקרה של טריפת אדם על ידי מינים אלה.

הדיונון הוא אוכל בשר תוקפני הצד במהירות על ידי קרסים מחודדים בזרועותיו דגים, סרטנים, חסילונים ויצורי ים קטנים אחרים. הוא ניזון מדיונוני הומבולדט אחרים באופן תדיר ורבים מהצעירים נאכלים על ידי הבוגרים. גם פרט שנפצע במהלך ציד ייאכל על ידי חבריו. הם עצמם נטרפים על ידי דגים כמו דג-החרב, מפרשניים גדולים, טונה, כלבי ים שונים, כרישים ודולפינים וגם לווייתן הראשתן גדול-הראש.

בדומה לרוב הדיונונים, הם מומחים בהחלפת צבעים למטרות הסוואה, אזהרה ותקשורת. הם עוטים בעת הציד צבעי אדום כהה שמוחלפים במהירות בלבן בהיר, העוזרים להם לבלבל את טרפם ולהזהיר את חבריהם שהם עומדים לעוט קדימה ולאחר הציד הם חוזרים לצבעים חיוורים העוזרים להסוואה בעומק הים. בעזרת מערכת ההנעה שלהם הם יכולים לעוט קדימה אחורה, למעלה ולמטה במאמץ מזערי. הם רואים אור מצוין גם כשכמעט איננו ויכולים לפלוט דיו להגנתם מטורפים.

דיונונים אלה חיים עתים בחבורות ונצפו באוקיינוס השקט בעומק בשטח שמשתרע מארץ האש לקליפורניה. עם זאת עקב התחממות כדור הארץ והתמעטות דגי טרף כתוצאה מדיג יתר, הם החלו לאחרונה להתפשט צפונה לאורך אורגון, וושינגטון, קולומביה הבריטית ואלסקה.

הם ניצודים על ידי דייגים במקסיקו ובפרו למאכל.

הדיונון קרוי על שמו של חוקר הטבע אלכסנדר פון הומבולדט<ref></ref>. 

== גלריה ==
<gallery>
Sanc1686 - Flickr - NOAA Photo Library.jpg
Deadsquid.JPG
Dosidicus gigas2.jpg
Giant Homboldt squid.jpg|השוואה בין האדם לדיונון
</gallery>

==קישורים חיצוניים==

* [https://www.marinebio.org/species/jumbo-squid/dosidicus-gigas/ Jumbo/Humboldt Squid], Marinebio
* 

== הערות שוליים ==

קטגוריה:דיונוני רחף
קטגוריה:רכיכות יחידות בסוגם
קטגוריה:מגה-פאונה של האוקיינוס השקט
קטגוריה:בעלי חיים באמריקה שלחופי האוקיינוס השקט
הכוחות המזוינים של פקיסטן

הכוחות המזוינים של פקיסטן (באורדו: پاکستان مُسَلّح افواج, בתעתיק: פקיסטן מוסאלה אפוואג, באנגלית: Pakistan Armed Forces) מהווים את הכוח הצבאי הרשמי של פקיסטן. הוא השביעי בגודלו בעולם מבחינת כוח אדם.

הכוחות המזוינים של פקיסטן מורכבים ממספר ענפים מרכזיים: הצבא, חיל הים, חיל האוויר, נחתים, ועוד.

מאז 1962 נוהלו קשרי צבא הדוקים עם סין. בין השאר פעלו יחדיו לפתח את מטוס הקרב הרב משימתי JF-17, ואת מטוס האימונים 8-K. מאז 2013, סין היא הספקית הגדולה ביותר של ציוד צבאי לפקיסטן. שתי המדינות משתפות פעולה גם בתחום הגרעין וטכנולוגיות חלל והן מנהלות תרגילים משותפים דרך קבע.

לכחות המזוינים של פקיסטן גם קשר חזק עם ארצות הברית אשר נתנה לפקיסטן מעמד של בעלת ברית עיקרית שאינה בנאט"ו בשנת 2004.

==קישורים חיצוניים==

* 

* רס"ן (מיל') ד"ר ניר רייכנטל, [https://web.archive.org/web/20200222224130if_/http://maarachot.idf.il/PDF/FILES/2/114292.pdf "צבא עם מדינה גרעינית"], הוצאת מערכות, גיליון 479

*
פקיסטן
אירווין שיף

אירווין אלן שיף (באנגלית: Irwin Allan Schiff; 24 בפברואר 1928 - 16 באוקטובר 2015) היה דמות בולטת בתנועה האמריקאית נגד שיטת המיסוי, הידוע בעיקר בזכות הספרות הענפה שכתב בנושא. לאורך השנים שיף הפסיד במספר תביעות אזרחיות נגד הממשל הפדרלי והורשע מספר פעמים בעבירות מס. בזמן מותו היה בעיצומו של ריצוי עונש בן 13 שנה. שיף היה אביו של המשקיע והמועמד האמריקאי לסנאט, פיטר שיף.

== ביוגרפיה ==
שיף נולד למשפחה יהודית בפולין והיגר לארצות הברית, שם עבד כנגר. בשנת 1950 קיבל תואר ראשון בחשבונאות וכלכלה מאוניברסיטת קונטיקט. לאחר לימודיו עסק בביטוח, והיה מעורב במקלט מס שבמסגרתו נפל קורבן להונאת פונזי בה איבד את כל כספו וכספי לקוחותיו.

בשנת 1968 העיד בפני ועדת הסנאט לבנקאות ומטבע והביע את התנגדותו להסרת תקן הזהב משטרות הפדרל רזרב.

בשנת 1996 שיף התמודד בבחירות המקדימות למועמדות לנשיאות מטעם המפלגה הליברטריאנית.

== פרשיית "המאפיה הפדרלית" ==
שיף כתב את "המאפיה הפדרלית" בשנת 1992, בעודו מרצה עונש בגין אחת מהרשעותיו. בספר זה הוא טוען שכל שיטת מס ההכנסה האמריקאית וה-IRS, הסוכנות האחראית על גבייתו, הם בלתי חוקתיים. בתשיעי באוגוסט 2004 בית משפט פדרלי לערעורים פסק לטובת קיום צו מניעה שהוצא על ידי בית משפט בנבדה כנגד שיף ועמיתיו, האוסר עליהם (אך לא על אחרים) לקדם ולמכור את הספר. כמו כן הם נדרשו לפרסם את צו המניעה באתרי האינטרנט שלהם, לשלוח אותו לכל לקוחותיהם ולספק לממשלה את רשימת הלקוחות. טענותיו של שיף על כך שהצו מפר את התיקון הראשון לחוקת ארצות הברית נדחו משום שבית המשפט מצא שהספר מכיל תוכן כוזב מעצם ניסיונו ללמד את קוראיו כיצד לא לשלם מס הכנסה.
בתגובה שיף ועמיתיו החלו להפיץ את הספר בחינם באינטרנט.

==קישורים חיצוניים==
* 
* [http://paynoincometax.com/ אירווין שיף], אתר אישי (באנגלית)
* 

קטגוריה:סופרים אמריקאים
קטגוריה:דיסידנטים
קטגוריה:ליברטריאניזם
קטגוריה:אמריקאים שנולדו ב-1928
קטגוריה:אמריקאים שנפטרו ב-2015
דומיניק קוריגן

דוֹמִינִיק ג'וֹן קוֹרִיגָן (באנגלית: Dominic John Corrigan; 2 בדצמבר 1802 – 1 בפברואר 1880) היה רופא אירי, שנודע בשל תצפיותיו על ההסתמנות הקלינית של מחלות לב. צורת הדופק החריגה באי-ספיקת מסתם אבי העורקים קרויה על שמו, כמו גם על שמו של תומאס ווטסון.

== ראשית חייו ==
קוריגן נולד בדבלין. אביו היה סוחר בכלים חקלאיים. הוא למד ב קולג' פטריק הקדוש ב מיינות', סמינר לכמרים אשר בזמנו כלל גם מחלקה ללימודי חול. הוא נמשך ללימודי רפואה הודות לרופא המטפל בסמינר, ושימש במשך מספר שנים אחר כך שוליה של הרופא המקומי, אדוארד טלבוט או'קלי. קוריגן למד רפואה בדבלין, ולאחר מכן עבר לבית הספר לרפואה באדינבורו, שם קיבל את התואר דוקטור לרפואה בשנת 1825.

== עבודתו ==
קוריגן חזר לדבלין ב-1825 והקים מרפאה פרטית בעיר, ומלבד עבודתו שם עבד גם כרופא במוסדות ציבוריים. עבודתו עם רבים מתושביה העניים דבלין הביאה אותו להתמחות במחלות של הלב והריאות, תחומים שעליהם הרצה ובהם פרסם מאמרים רבים. הוא נודע כרופא חרוץ, במיוחד בתקופת רעב תפוחי האדמה הגדול באירלנד.

===קריירה פוליטית===
בשנת 1870 הוא נבחר לחבר בפרלמנט הבריטי מטעם דבלין, שם תמך ברפורמות בחינוך באירלנד ובשחרורם המוקדם של אסירים פניאנים. בשנת 1874 לא נבחר בשנית, ככל הנראה בשל תמיכתו בסגירתם של פאבים בימי ראשון.

===תארים===
קוריגן מונה בשנת 1847 לרופא מן המניין באירלנד. שנתיים לאחר מכן קיבל תואר דוקטור לשם כבוד מטריניטי קולג'. בקשתו להתקבל כעמית בקולג' המלכותי לרופאים באירלנד נחסמה, חסימה אשר נעקפה תשע שנים לאחר מכן כשעבר בהצלחה את מבחני הקבלה לקולג' יחד עם הרופאים הצעירים. בשנת 1859 נבחר לנשיא הקולג', הקתולי הראשון לכהן במשרה, ונבחר מחדש במשך ארבע כהונות רצופות. בשנת 1866 קיבל קוריגן את התואר ברונט, בין היתר בשל תפקידו כמפקח על החינוך.

== משפחתו ומותו ==
קוריגן נשא לאישה את ג'ואנה וודלוק, בתו של סוחר עשיר, בשנת 1827. היו להם שלושה בנים ושלוש בנות. בנו הבכור, שהיה קפטן במשמר הדרגונים, מת בגיל 35 באוסטרליה, ועל כן נכדו של קוריגן ירש ממנו את תואר הברונטות. קוריגן נפטר בדבלין ב-1 בפברואר 1880 לאחר שחודשיים קודם לכן לקה בשבץ מוחי.

==קישורים חיצוניים==

* 

קטגוריה:קצרמר פוליטיקאים
קטגוריה:בוגרי אוניברסיטת אדינבורו
קטגוריה:רופאים אירים
קטגוריה:פוליטיקאים אירים
קטגוריה:רופאים בריטים במאה ה-19
קטגוריה:אירים שנולדו במאה ה-19
קטגוריה:נפטרים ב-1880
ז'אק אוקס

ז'אק אוקס (בצרפתית: Jacques Ochs; 18 בפברואר 1883 – 3 באפריל 1971) היה סייף (התמחה בדקר וברומח) יהודי-בלגי, אלוף אולימפי (סטוקהולם 1912). נוסף לכך, היה צייר וקריקטוריסט ביומון הצרפתי לה פיגארו.

== ביוגרפיה ==
אוקס נולד בניס, האלפים הימיים שבצרפת ובשנת 1893 עבר עם משפחתו ללייז'. הוא סיים את לימודיו באקדמיה המלכותית לאמנויות בלייז' בשנת 1903 והמשיך את לימודיו באקדמיה ז'וליאן בפריז עד שנת 1905.

===קריירה ספורטיבית בסיף===
====אלוף בלגיה====
בשנת 1912 זכה אוקס באליפות בלגיה בסיף.

====אלוף אולימפי====
באולימפיאדת סטוקהולם (1912) זכה אוקס במדליית זהב בתחרות דקר קבוצתי לפני בריטניה והולנד. לזכייה במדליית זהב הקבוצתית היו שותפים שלושה סייפים יהודים נוספים: בני הדודים פאול והנרי אנספך וגסטון סלמון. נוסף לכך, הוא השתתף בתחרות רומח אישי ובתחרות דקר אישי ובשתיהן עבר את הסיבוב הראשון.

במלחמת העולם הראשונה הוא התגייס לצבא בלגיה ונפצע קשה בהפצצה מאוויר.

ב-1920 התמנה אוקס למרצה לציור באקדמיה המלכותית לאמנויות בלייז' ובשנת 1934 התמנה לאוצר המוזיאון העירוני לאמנויות.

במהלך מלחמת העולם השנייה לאחר הכיבוש הגרמני של בלגיה נכלא אוקס במבצר ברנדונק של ונאלץ לצייר דיוקנאות של אסירי המחנה. ב-1944 הוא נעצר שוב ונכלא במחנה מעבר מכלן.

ב-3 באפריל 1971 נפטר אוקס בלייז'.

== ציורים ==
חלק מהציורים שלו שצוירו במחנה מעבר מכלן נתרמו לבית לוחמי הגטאות.

==קישורים חיצוניים==

* [http://www.askart.com/artist/Jacques_Ochs/11058469/Jacques_Ochs.aspx ז'אק אוקס], באתר Ask Art 
* [http://www.breendonk.be/EN/index.asp?ID=Artists ז'אק אוקס - Artists and Breendonk], באתר Memorial Breendonk 
* [http://art.holocaust-education.net/explore.asp?langid=1&submenu=200&id=16 ז'אק אוקס], באתר Holocaust Education 

קטגוריה:אלופים אולימפיים יהודים
קטגוריה:אלופים אולימפיים מבלגיה
קטגוריה:אלופים אולימפיים: סייפים
קטגוריה:בוגרי אקדמיה ז'וליאן
קטגוריה:יהודים בשואה: בלגיה
קטגוריה:ניצולי השואה: בלגיה
קטגוריה:משתתפים יהודים באולימפיאדת סטוקהולם (1912)
קטגוריה:סייפים באולימפיאדת סטוקהולם (1912)
קטגוריה:סייפים יהודים בלגים
קטגוריה:ספורטאים יהודים בלגים
קטגוריה:ספורטאים יהודים בשואה
קטגוריה:ציירים יהודים בלגים
קטגוריה:קריקטוריסטים יהודים
קטגוריה:בלגים שנולדו ב-1883
קטגוריה:נפטרים ב-1971
קורט ליבמן

גנרל קורט ליבמן (בגרמנית Curt Liebmann; 29 בינואר 1881 – 2 ביולי 1960) היה מפקד בכיר בוורמאכט שפיקד על ארמייה בתחילת מלחמת העולם השנייה.

==ביוגרפיה==
===קריירה מוקדמת===
ליבמן נולד ב-29 בינואר 1881 בקובורג שהשתייכה לאימפריה הגרמנית, לאביו קונרד ליבמן שהיה גנרל בצבא הפרוסי. בשנת 1889 התגייס ליבמן לצבא הגרמני הקיסרי, והצטרף לרגימנט הרגלים ה-88 (נסאו ה-2), ובשנת 1901 הועבר לרגימנט הרובאים ה-90 (הדוכסות הגדולה מקלנבורג-שוורין). ליבמן לחם בשורות הרגימנט במלחמת העולם הראשונה, וב-28 בדצמבר 1916 הועלה לדרגת מיור. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.

לאחר המלחמה נשאר ליבמן ברייכסווהר, ומילא בו תפקידי פיקוד ומטה. ב-1 בינואר 1922 הועלה ליבמן לדרגת אוברסט לוטננט, וב-1 באפריל 1922 מונה למפקד הגדוד ה-2 ברגימנט הרגלים ה-1 (הפרוסי). ב-1 בספטמבר 1924 מונה לקצין מטה במשרד המלחמה, וב-1 בפברואר 1926 הועלה לדרגת אוברסט. ב-1 במרץ 1928 מונה למפקד רגימנט הרגלים ה-5 (הפרוסי), וב-1 באוקטובר 1929 הועלה לדרגת גנרל מיור. ב-1 במרץ 1930 מונה לראש מטה קבוצת הארמייה השנייה, וב-1 באוקטובר 1931 הועלה לדרגת גנרל לוטננט. ב-1 בדצמבר 1931 מונה למפקד הדיוויזיה ה-5 של הרייכסווהר, וב-1 באוגוסט 1934 הועבר שוב למשרד המלחמה בברלין. ב-1 באפריל 1935 הועלה לדרגת גנרל חיל הרגלים, וב-1 באוקטובר 1935 מונה למפקד האקדמיה הצבאית. ב-30 באפריל 1939 פרש לביתו, אולם חזר לשירות עם פרוץ מלחמת העולם השנייה.

===מלחמת העולם השנייה===
עם פרוץ המלחמה מונה ליבמן למפקד הארמייה החמישית. הארמייה השתתפה בהגנת קו זיגפריד בחזית המערבית כחלק מקבוצת ארמיות C. לאחר המערכה בפולין פורקה הארמייה, וליבמן מונה למפקד מפקדת משמר הגבולות מרכז, אשר הוקמה על בסיס מטה הארמייה. בסוף אוקטובר 1939 פרש ליבמן מתפקידו והועבר לעתודת המילואים, ובסוף המלחמה נפל בשבי הבריטי.

===לאחר המלחמה===
באביב 1947 שוחרר ליבמן מהשבי. לאחר שחרורו התגורר ליבמן בהולצמינדן, עד למותו ב-2 ביולי 1960.

== קישורים חיצוניים ==

* [http://www.lexikon-der-wehrmacht.de/Personenregister/L/LiebmannCurt.htm קורט ליבמן] באתר lexikon-der-wehrmacht בגרמנית

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מפקדי ארמיות גרמניות במלחמת העולם השנייה
קטגוריה:גנרלים ברייכסווהר
קטגוריה:אנשי צבא גרמנים במלחמת העולם הראשונה

קטגוריה:גרמנים שנולדו ב-1881
קטגוריה:גרמנים שנפטרו ב-1960
תומאס ווטסון (רופא)

תוֹמָאס ווֹטְסוֹן (באנגלית: Thomas Watson; 1792–11 בדצמבר 1882) היה רופא בריטי, אשר נודע בעיקר בשל תיאורו את דופק הלם המים אשר מופיע באי-ספיקת מסתם אבי העורקים. שימש נשיא הקולג' המלכותי לרופאים בין השנים 1862–1866.

ווטסון נולד בקנטיסביר, הסמוכה להוניטון שבמזרח דבון במחוז דבון. הוא למד רפואה בבית החולים ברתולומאו הקדוש ובאדינבורו, וקיבל את התואר דוקטור לרפואה מאוניברסיטת קיימברידג' ב-1825. הוא עבד כרופא בבית החולים מידלסקס ב-1827, והיה מרצה לרפואה קלינית באוניברסיטת לונדון במשך שנה. לאחר מכן עבר לקינגס קולג', שם היה מרצה לרפואה משפטית, ובשלב יותר מאוחר לעקרונות הרפואה והעיסוק בה.

בשנת 1833 תיאר לראשונה דומיניק קוריגן, רופא אירי, את המתיחה והתמט של העורקים התרדמניים במטופלים עם אי-ספיקת מסתם אבי העורקים. ווטסון המשיך לתאר את הדופק הנמוש במטופלים אלה, אשר נקרא גם על שמו.

ווטסון התפטר ממשרותיו בקינגס קולג' ב-1840 ובבית החולים מידלסקס ב-1843, וב-1859 מונה לרופא מחוץ למניין. הוא קיבל את התואר ברונט ב-1866, וב-1870 מונה לרופא מן המניין.

בשנת 1857 נבחר לשמש נשיא האגודה לפתולוגיה במשך כשנתיים, ובשנת 1859 נבחר כעמית לאגודה המלכותית. בשנת 1868 נבחר לנשיא האגודה הקלינית של לונדון.

==קישורים חיצוניים==

קטגוריה:נשיאי הקולג' המלכותי לרופאים
קטגוריה:רופאים בריטים במאה ה-18
קטגוריה:רופאים בריטים במאה ה-19
קטגוריה:בריטים שנולדו ב-1792
קטגוריה:בריטים שנפטרו ב-1882
אסיטז'

אסיטז (ASSITEJ, ראשי תיבות בצרפתית: "Association Internationale du Theatre de l'Enfance et la Jeunesse", בעברית: האיגוד הבינלאומי של תיאטרון לילדים ולצעירים) הוקם בשנת 1965 כהתקשרות בינלאומית של אנשי מקצוע העוסקים בתיאטרון לילדים ולצעירים. אסיטז' מאפשר להם גישה וחילופי רעיונות ומסורות תרבותיות מכל העולם. ישנם 83 מרכזים לאומיים ברחבי העולם.

בכל שנה מקיים הארגון מפגש אמנותי באתר כלשהו בעולם. אחת ל-3 שנים מקיים הארגון קונגרס עולמי ופסטיבל.
הקונגרסים העולמיים של אסיטז' נערכו בפראג (1966), האג (1968), ונציה (1970), מונטראול (1972, 2005), מזרח ברלין (1975), מדריד (1978), ליון (1981), מוסקבה (1984), אדלייד (1987, 2008), סטוקהולם (1990), הוואנה (1993), רוסטוב על הדון (1996), טרומסה (1999), סיאול (2002), קופנהגן (2011) וורשה (2014).

אסיטז' מקושר למספר רשתות של עוסקים במקצוע, ובהן רשת כלל האמנויות הבינלאומית (IIAN) ורשת מחקר התיאטרון הבינלאומי לקהלים צעירים (ITYARN).

==ישראל==
סמליל הסניף הישראלי
בישראל ישנו מרכז לאומי של אסיטז' שייסדה אורנה פורת שהייתה גם ממקימי הארגון העולמי. יושבי הראש של אסיטז'-ישראל היו חגית רכבי ניקוליבסקי (2010-1995) ורזי אמיתי (2012-2022) ושניהם אף היו חברים בוועד ההנהלה העולמי של הארגון (רכבי 2003-1997, אמיתי 2011-2005) ועדי בארי (2016-2015), מנכ"ל תיאטרון מופע.

יושבת ראש של אסיטז' ישראל משנת 2022 היא נאוה אדלר-ביק. מנהל העמותה הוא איתי בלייברג. רזי אמיתי מונה כנשיא כבוד של הארגון.

בסניף הישראלי חברים כ-70 יוצרים, אמנים, מנהלי תיאטראות, מפיקים ואנשי אקדמיה. היעד המרכזי של הארגון הוא קידום מעמדם של תיאטרוני הילדים והנוער ויוצרים בתיאטרון לצופים צעירים בישראל תוך חתירה מתמדת להכרה של הממסד התרבותי בחשיבות תחום התיאטרון וחתירה להשגת תמיכה ציבורית ומשאבים לשם כך ומקדם שיתופי פעולה בין יוצרים ותיאטראות והנהלתו משתתפת בקונגרסים בין-לאומיים.

אסיטז' פועל כל השנה לקידום תיאטרון לצופים צעירים. המרכז מקדם את תחום התיאטרון לילדים באמצעות השגת תמיכה ציבורית ותקציבים,

החל משנת 2006, מחלקת עמותת אסיטז' ישראל (המרכז הישראלי לעידוד הצגות תיאטרון לילדים ונוער) את פרס הבמה לילדים ונוער. 

נשיאות כבוד של אסיטז' ישראל בעבר היו אורנה פורת וגילה אלמגור.

== קישורים חיצוניים ==
* [http://www.assitej-international.org/language/en/ אתר אסיטז' הבינלאומי]
* [https://assitej-israel.org.il/ אתר אסיטז' ישראל]
* 

== הערות שוליים ==

קטגוריה:תיאטרון ילדים ונוער
קטגוריה:ארגונים בין-לאומיים
קטגוריה:ארגוני תרבות
פרידריך פון מילר

פְרִידְרִיךְ פוֹן מִילֶר (בגרמנית: Friedrich von Müller; 17 בספטמבר 1858–18 בנובמבר 1941) היה רופא גרמני.

==ביוגרפיה==
מילר היה בנו של מנהל המחלקה הרפואית בבית החולים באאוגסבורג. הוא למד מדעי הטבע ורפואה במינכן, תחת שרביטו של קארל פון פויט, ובווירצבורג. הוא קיבל את הדוקטורט שלו במינכן בשנת 1882, והיה לעוזרו של קארל גרהרדט בווירצבורג ולאחר מכן בברלין. ההביליטציה שלו ברפואה פנימית התקיימה ב-1888, והוא הפך למרצה למבוא לרפואה קלינית ולרפואת גרון בבון. לאחר מכן הוא אייש משרות בברסלב, במרבורג ובבזל, בטרם חזר למינכן ב-1902. גישתו ללימוד קליני ושיפור החינוך הרפואי השפיעו רבות על החינוך הרפואי בבריטניה ובארצות הברית.

על שמו של מילר נקרא סימן מילר, המתאר את פעימות הענבל בעת הסיסטולה. סימן זה ניכר במטופלים עם אי-ספיקת מסתם אבי העורקים בדרגה חמורה.

בשנת 1907 הוא קיבל תואר אבירות, ובשנים שלאחר מכן גם קיבל את התארים הופרט וגהיימרט בממלכת בוואריה. בשנת 1933 הוענק לו מגן העיט של הקיסרות הגרמנית עם ההקדשה "הקלינאי הגדול". ב-1922 נהיה לחבר באקדמיה הגרמנית למדעים לאופולדינה. בין השנים 1927–1934 היה נשיא האקדמיה הגרמנית. בשנת 1927 הפך גם לאזרח כבוד של העיר מינכן.

קטגוריה:רופאים גרמנים

קטגוריה:גרמנים שנולדו ב-1858
קטגוריה:גרמנים שנפטרו ב-1941
אנגרה (כור גרעיני)

שמאל
הכור הגרעיני אנגרה (בפורטוגזית: Central Nuclear Almirante Álvaro Alberto, באנגלית: Angra) הוא הכור הגרעיני היחיד בברזיל. הוא ממוקם באנגרה דוס רייס , ריו דה ז'ניירו.

הוא מורכב משני כורים מבוססי מים קלים, אנגרה 1, עם תפוקה של 637MWe שחובר לרשת החשמל המקומית בשנת 1985, ואנגרה 2, עם תפוקה של 1,350MWe שחובר בשנת 2000. 

כור שלישי, אנגרה 3, שאמור לספק 1,405MWe נמצא בבנייה. הפרויקט שלו הותנע בשנת 1984 ופעל 4 שנים עד להקפאתו. עבודה על הפרויקט חודשה בשנת 2010 והוא מתוכנן להיכנס לשימוש פעיל ב-2018.

== קישורים חיצוניים ==

* 

קטגוריה:ברזיל: תעשייה
קטגוריה:תחנות כוח גרעיניות
קטגוריה:מדינת ריו דה ז'ניירו
פול לואי דורוזייה

פּוֹל לוּאִי דוּרוֹזְיֶה (בצרפתית: Paul Louis Duroziez; 8 בינואר 1826 – 16 בינואר 1897) היה רופא צרפתי אשר תיאר את מחלת דורוזייה, סוג מולד של היצרות המסתם הצניפי, ואת סימן דורוזייה, סימן של אוושה סיסטולית מעל עורק הירך בהאזנה במסכת בעת לחיצה במקום מקורב לעומת מקום ההאזנה, ומנגד, אוושה דיאסטולית מעל עורק זה בעת לחיצה במקום המרוחק לעומת מקום ההאזנה, אשר מופיע באי-ספיקת מסתם אבי העורקים.

דורוזייה למד רפואה בפריז וסיים את לימודיו בשנת 1853. הוא עבד עם ז'אן-מרטן שארקו ומאוחר יותר כמנתח במלחמת צרפת–פרוסיה ב-1870. הוא עבד כרופא כללי במרפאה, ולא בבית חולים, אך המוניטין שלו נודע עקב פרסומיו בתחום מחלות הלב. הוא נבחר לנשיא האגודה הרפואית של פריז ב-1882 וקיבל תואר אבירות של לגיון הכבוד ב-1895.

קטגוריה:רופאים צרפתים
קטגוריה:צרפתים שנולדו ב-1826
קטגוריה:צרפתים שנפטרו ב-1897
וורלד ואן

ווֹרְלְד וַאן (באנגלית: World One) הוא גורד שחקים במומבאי, הודו. עלות הפרויקט 321 מיליון דולר והוא הושלם ב-2020. עם השלמתו היה למגדל המגורים הגבוה בעולם, 280.2 מטרים. 

דירות במגדל נמכרות החל מ-1.1 מיליון דולר ועד 7.5 מיליון דולר. הבעלים, חברת לודהה ממומבאי, מצפים להכנסות של כ-750 מיליון דולר על מכירת הדירות.

האדריכלים מתכנני המבנה הם מקבוצת "פיי קוב פריד ושות'" מניו יורק, וחברת הייעוץ בתחום הנדסת המבנה היא חברת "לסלי אי. רוברטסון" מניו יורק.

== קישורים חיצוניים ==

* 

קטגוריה:מומבאי: גורדי שחקים
מוזיאון מצודת חלב

מוזיאון מצודת חלבּ (בערבית: متحف قلعة حلب, בתעתיק מדויק: מתחף קלעת חלבּ) הוא מוזיאון לארכאולוגיה השוכן בעיר חלב בסוריה, בשטח מצודת חלב.

== היסטוריה ==
המוזיאון נפתח בשנת 1994 במבנה קסרקטין השוכן במצודת חלב ושימש את צבאו של הקצין המצרי אבראהים פאשא. המבנה נבנה בשנת 1834 לאחר מסע המלחמה המוצלח שלו נגד האימפריה העות'מאנית. המבנה משתרע על שטח של 754 מ"ר בצדה הצפוני של המצודה, והוא שופץ ב-1994 על ידי מחלקת העתיקות והמוזיאונים של חלב בעזרתה של קרן אגא חאן (Aga Khan Foundation). המוזיאון נפתח ב-26 בספטמבר 1994 במעמד שר התרבות הסורי נג'אח אל-עטאר (نجاح العطار).

== מבנה ותצוגה ==
מבנה המוזיאון הוא מלבני, גודלו 57 על 13 מטר והוא מחולק לשלושה אולמות. אולם התצוגה הראשי נמצא במרכזו של המבנה והוא משתרע על שטח של 404 מט"ר. שני האולמות האחרים, כל אחד בגודל של 175 מט"ר, ממוקמים בשני הקצוות של הבניין.

התצוגה במוזיאון כוללת ממצאים עתיקים שנמצאו במהלך החפירות במצודת חלב. בנוסף לכך, מוצגים במוזיאון ממצאים מתרבויות קדומות יותר של סוריה, כגון התרבות השומרית, האכדית, החתית, הרומית והתקופה האסלאמית. במוזיאון מוקרן סרט על אודות האתר.
מרכז התיאטרון של מצודת חלב, כשברקע מבנה המוזיאון

==קישורים חיצוניים==

מצודת חלב
קטגוריה:חלב (עיר): מבנים
לודוויג טראובה

לוּדְוִיג טְרָאוּבֶּה (בגרמנית: Ludwig Traube; 12 בינואר 1818–11 באפריל 1876) היה רופא גרמני-יהודי ואחד ממייסדי הפתולוגיה הניסויית בגרמניה.

== חייו ==
טראובה נולד ברטיבור שבשלזיה. אביו היה סוחר יין יהודי. בגיל 17 עזב את הגימנסיה ברטיבור. הוא למד רפואה בברסלאו, ברלין ווינה. עם מוריו נמנו יאן פורקינייה ויוהנס מילר. מלבד רפואה, עסק בלימודי פילוסופיה ובמיוחד העריך את כתביו של ברוך שפינוזה. 

ב-1840 קיבל את הדוקטורט שלו על מחקרו בנושא נפחת הריאות. לאחר מכן עבר לווינה להרחבת הידע שלו אצל קארל פון רוקיטנסקי ויוזף שקודה. החל מ-1841 היה עוזרו של רופא שטיפל בעניים בברלין. בשנת 1848 היה למרצה בלא שכר, ושנה לאחר מכן לעוזר האזרחי הראשון של יוהאן לוקאס שנליין בבית החולים שריטה. באירועי אביב העמים ב-1848 היה טראובה מעורב כרופא. בשנת 1853 היה לרופא הבכיר במחלקה לרפואת ריאות בשריטה, ולאחר מכן מנהל המרפאה הראשונית. כמו כן, הוא גם היה מורה בסמינרים רפואיים צבאיים, ובבית החולים של הקהילה היהודית בברלין היה לרופא הבכיר במחלקה לרפואה פנימית.

אף שמוצאו היהודי של טראובה היה לו למכשול במהלך הקריירה שלו, הוא התברג להיות פרופסור מן המניין במכון פרידריך וילהלם בברלין. בשנת 1866 קיבל את התואר "Geheimer Medizinalrath", ובשנת 1872 מונה לפרופסור באוניברסיטת ברלין.

טראובה מת כתוצאה ממחלת לב כלילית שממנה סבל. הוא קבור בבית הקברות היהודי ברחוב שנהאוזר בברלין.

== עבודתו ==
טראובה נודע בשל העובדה שייסד את תחום מחקר הפתולוגיה הניסויית בגרמניה. הוא שיפר שיטות בדיקה גופנית כגון האזנה וניקוש, והיה מסווג תיעוד רפואי. הוא חקר את הפתופיזיולוגיה של הנשימה וויסות חום הגוף, ונתן את הבסיס המדעי לטיפול בדיגיטליס.

על שמו של טראובה קרויים מספר סימנים קליניים, בהם:
* אוושת טראובה – קול שלישי המופיע בעת טכיקרדיה ומרמז על מחלה
* גופיפי טראובה – תאי דם אדומים בצורת סהר אשר איבדו את תכולת ההמוגלובין שבהם
* הצליל הכפול על שם טראובה – קול כפול הנשמע כיריית אקדח מעל עורק הירך במצבים של אי-ספיקת מסתם אבי העורקים והיצרות המסתם הצניפי
* מרווח טראובה – מרווח של כ-12 מ"מ בצורת סהר מעל לגבול הצלע

==משפחתו==
לודוויג טראובה היה אחיו הגדול של מוריץ טראובה, כימאי וחוקר הכימיה הפיזיולוגית. הוא נשא לאישה את קורה מרקוולד, והיו להם שלוש בנות ושני בנים. אחד מבניו מת בגיל 5 מדיפתריה. בנו השני, גם שמו לודוויג, היה פלאוגרף. חתנו, מוריץ ליטן, ואחיינו, אלברט פרנקל, היו אף הם רופאים. אחיין נוסף, וילהלם טראובה, היה כימאי.

== הנצחה ==
אנדרטה לזכרו של טראובה הוקמה בתחום בית החולים שריטה בשנת 1878. ב-1927 נקרא על שמו רחוב ברטיבור.

==קישורים חיצוניים==

קטגוריה:רופאים יהודים גרמנים
קטגוריה:פיזיולוגים גרמנים
קטגוריה:גרמנים שנולדו ב-1818
קטגוריה:גרמנים שנפטרו ב-1876
גארון עילית

גארון עילית (בצרפתית: Haute-Garonne) הוא מחוז בחבל אוקסיטניה שבדרום-מערב צרפת. שם המחוז בא מנהר הגארון. נכון לשנת 2012, מתגוררים במחוז 1,279,349 תושבים. בירת המחוז היא העיר טולוז.

==היסטוריה==
גארון עילית היא אחת מ-83 המחוזות המקוריים שנוצרו ב-4 במרץ 1790 במהלך המהפכה הצרפתית. מחוז זה נוצר כחלק מחבל לנגדוק ההיסטורי. בהקמתו, היה מחוז זה גדול יותר. ההפחתה בשטחו נבעה מתוקף צו של נפוליאון מ-21 בנובמבר 1808 שהורה ליצור את מחוז טארן וגארון מצפון, המחוז החדש לקח שטחים מחמישה מחוזות כולל גארון עילית.

==גאוגרפיה==
גארון עילית היא אחת משמונה מחוזות בחבל מידי-פירנה. מחוז זה מוקף במחוזות ז'ר והפירנאים העליונים ממערב, טארן וגארון מצפון, וטארן, אוד וארייז' ממזרח. מחוז זה גובל גם בספרד מדרום. חלקו העליון של נהר הגארון עובר דרך מחוז זה (ומכאן שמו של המחוז). נהר הגארון נכנס מספרד לעיירה פוס שבצרפת ועובר דרך בירת המחוז טולוז. בדרום המחוז נמצאים הרי הפירנאים שממשיכים לתוך ספרד.

==דמוגרפיה==
ריכוז האוכלוסייה הגדול ביותר במחוז נמצא במטרופולין העיר טולוז. בדרום המחוז האוכלוסייה הרבה יותר דלילה מהחלק הצפוני. על פי מפקד האוכלוסין משנת 1999 מתגוררים במחוז זה יותר ממיליון תושבים. אחוז הצעירים במחוז זה הוא גבוה, כאשר 55% מכלל התושבים הם מתחת לגיל 40, ומתוכם, 16% בין הגילאים 20–29. הסיבה לאחוז הגבוה של הצעירים היא אוניברסיטת טולוז שבה לומדים סטודנטים רבים.

נכון לשנת 2012, מתגוררים במחוז 1,279,349 תושבים. היישובים הגדולים ביותר הם: 
{| class="wikitable"
|-
! יישוב !! אוכלוסייה (2012) !! יישוב !! אוכלוסייה (2012)
|-
| טולוז || 453,317 || קולומי || 36,699
|-
| טורנפיי || 26,342 || מורה || 24,492
|-
| בלניאק || 22,983 || פלזנס-דו-טוש || 16,616
|-
| קוניו || 16,314 || בלמה || 14,245
|-
| רמוביל-סן-אן || 12,610 || פונסורב || 11,828
|-
| ל'אוניו || 11,702 || קסטנה-טולוזו || 11,440
|-
| סן-גודס || 11,199 || סנט-אורן-דה-גמוויל || 11,122
|-
| סן-ז'ו || 10,319 || פורטה-סור-גארון || 9,406
|-
| קאסטלז'ינסט || 9,369 || רוול || 9,341
|-
| אוטריב || 9,275 || וילנב-טולוזן || 8,854
|}

===אוכלוסייה===
{| class="wikitable"
|+שינויים דמוגרפיים במחוז לאורך השנים
|-
! שנה !! אוכלוסייה במחוז
|-
| 1801 || 339,574
|-
| 1821 || 391,118
|-
| 1831 || 427,856
|-
| 1841 || 468,153
|-
| 1851 || 481,610
|-
| 1872 || 479,362
|-
| 1891 || 472,383
|-
| 1901 || 448,481
|-
| 1911 || 432,126
|-
| 1921 || 424,582
|-
| 1936 || 458,647
|-
| 1954 || 525,669
|-
| 1968 || 690,712
|-
| 1975 || 777,431
|-
| 1982 || 824,501
|-
| 1999 || 1,046,338
|-
| 2006 || 1,186,330
|-
| 2012 || 1,279,349
|}

==אתרים במחוז==
<gallery>
קובץ:Toulouse Capitole Night Wikimedia Commons.jpg|עיריית טולוז
קובץ:Laréole - Le chateau - Façade sud-ouest.jpg|טירת ל'ראול
קובץ:Bagnères-de-Luchon vue Pyrénées.JPG|הרי הפירנאים, כפי שצולמו מבאנייר דה-לושון
קובץ:Lac d'OO-01.jpg|עיר החלל (Cité de l'espace), פארק שעשועים המתמקד בחלל ובכיבוש החלל
</gallery>

==ראו גם==
* חבל מידי-פירנה
* מחוז טארן וגארון

==קישורים חיצוניים==

* 

* [http://tourisme.haute-garonne.fr/ תיירות בגארון עילית] 

==הערות שוליים==

קטגוריה:ערכים שבהם תבנית בריטניקה אינה מתאימה
קטגוריה:צרפת: מחוזות
אלברט וודריג

גנרל אלברט וודריג (בגרמנית: Albert Wodrig; 16 ביולי 1883 – 31 באוקטובר 1972) היה מפקד בכיר בוורמאכט שפיקד על קורפוס במלחמת העולם השנייה.

==ביוגרפיה==
===קריירה מוקדמת===
וודריג נולד ב-16 ביולי 1883 בברלין שהשתייכה לאימפריה הגרמנית. בשנת 1901 התגייס וודריג לצבא הגרמני הקיסרי, והצטרף לרגימנט הארטילריה ה-26 (הנובר ה-2), ולחם בשורותיו במלחמת העולם הראשונה, וב-8 באוקטובר 1914 הועלה לדרגת האופטמן. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה נשאר וודריג ברייכסווהר, ומילא בו תפקידי פיקוד ומטה. באביב 1928 מונה וודריג למפקד הגדוד ה-3 ברגימנט הארטילריה ה-4, וב-1 בפברואר 1929 הועלה לדרגת אוברסט לוטננט. בשנת 1930 מונה לקצין מטה בקבוצת הארמייה הראשונה, ובאביב 1931 מונה לקצין מטה בפיקוד התותחנים ה-3. ב-1 באוקטובר 1931 הועלה לדרגת אוברסט, וב-1 בדצמבר 1931 מונה למפקד רגימנט הארטילריה ה-1. ב-1 באפריל 1934 הועלה וודריג לדרגת גנרל מיור, וב-1 באוקטובר 1934 מונה למפקד הדיוויזיה ה-21. ב-1 במרץ 1936 הועלה לדרגת גנרל לוטננט, וב-10 בנובמבר 1938 פרש מתפקידו.

===מלחמת העולם השנייה===
בפרוץ המלחמה מונה וודריג למפקד קורפוס מאולתר, ופיקד עליו במהלך הפלישה לפולין כחלק מהארמייה השלישית במסגרת קבוצת ארמיות צפון. ב-1 באוקטובר 1939 הועלה וודריג לדרגת גנרל חיל התותחנים, והקורפוס שבפיקודו הפך לקורפוס ה-26. במהלך המערכה על צרפת לחם וודריג עם הקורפוס שבפיקודו כחלק מהארמייה ה-18 במסגרת קבוצת ארמיות B, ובשלב השני כחלק מהארמייה השנייה במסגרת קבוצת ארמיות A, וב-19 ביולי 1940 קיבל על פעולותיו את עיטור צלב האבירים של צלב הברזל.

במהלך מבצע ברברוסה לחם וודריג עם הקורפוס שבפיקודו כחלק מהארמייה ה-18 במסגרת קבוצת ארמיות צפון, וב-22 באפריל 1942 קיבל על פעולותיו את עיטור הצלב הגרמני בזהב. ב-1 באוקטובר 1942 פרש וודריג מתפקידו והועבר לעתודת המילואים, וב-1 בפברואר 1943 מונה למפקד המחוז הצבאי הראשון. ב-1 בנובמבר 1944 פרש וודריג מתפקידו והועבר לעתודת המילואים, וב-28 בפברואר 1945 פרש וודריג לביתו.

===לאחר המלחמה===
לאחר המלחמה התגורר וודריג בבאד הויינהאוזן, עד למותו ב-31 באוקטובר 1972.

== קישורים חיצוניים ==
* [http://www.lexikon-der-wehrmacht.de/Personenregister/W/WodrigAlbert.htm אלברט וודריג] באתר lexikon-der-wehrmacht בגרמנית

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים
קטגוריה:מעוטרי הצלב הגרמני בזהב
קטגוריה:מפקדי גייסות גרמניה במלחמת העולם השנייה
קטגוריה:גנרלים ברייכסווהר
קטגוריה:אנשי צבא גרמנים במלחמת העולם הראשונה
קטגוריה:גרמנים שנולדו ב-1883
קטגוריה:גרמנים שנפטרו ב-1972
מארקיפלייר

מארק אדוארד פישבאק (באנגלית: Mark Edward Fischbach; נולד ב-28 ביוני 1989) ידוע כ-"מארקיפלייר", הוא יוטיובר, פרשן וגיימר אמריקאי. מארק התחיל את קריירת היוטיוב שלו בסינסינטי, אוהיו. נכון ל-28 בינואר 2022, לערוץ היוטיוב שלו יש כ-32.8 מיליון מנויים ויותר מ-17 מיליארד צפיות. נכון ל-27 בפברואר 2023, פרסם מארקיפלייר 5,203 סרטונים בערוץ,<ref></ref> מתוכם 134 מסוג YouTube Shorts. מארק ידוע בעיקר מסרטוני "בואו נשחק" של משחקי אינדי ופעולה, ובמיוחד ממשחקי הישרדות-אימה.

== חייו ועבודתו ==
מארק נולד באואהו, הוואי בבית חולים צבאי שממוקם באי. אביו של מארק שירת בצבא, שם פגש את אמו, ממוצא קוריאני. לאחר מכן, עברה משפחתו לסינסינטי, אוהיו. הוריו נפרדו כשהיה ילד, מה שהקשה על ילדותו. כשהיה בן 18, אביו מת מסרטן. מארק הצטרף ליוטיוב ב-26 במאי 2012 כאשר יצר ערוץ ושמו "Markiplier". המשחק הראשון שאיתו מארק קיבל הכרה נקרא אמנזיה - Amnesia: The Dark Descent. לאחר ששיחק עוד כמה וכמה משחקים, הערוץ נחסם בטענה שהוא היה ממוסחר. מארק ביקש ודרש שהערוץ יוחזר לפעולה אך ללא הצלחה. משום כך הוא פתח ערוץ חדש בשם "MarkiplierGAME", שלאחר זמן מה, שונה בחזרה ל־Markiplier, וכיום ערוץ זה הוא הערוץ הרשמי של מארק. במקור, הוא למד באוניברסיטת סינסינטי כדי להפוך למהנדס, אבל נשר מהלימודים בשביל להמשיך בקריירת היוטיוב שלו. בשנת 2015 הקליט קולות דיבוב לדמותו שלו בשביל משחק המחשב והפלאפון - "PewDiePie: The Legend of the BroFist" של כוכב היוטיוב "פיודיפאי" יחד עם יוטיוברים אחרים כמו ג'קספטיקאיי. בנוסף, ניתן לשחק כמארקיפלייר במשחק. ביולי 2015 הוא השתתף במשחק TableTop בהנחיה של ויל ויטון והפסיד לאלי ברוש.

נכון להיום, מארק מתגורר בלוס-אנג'לס, קליפורניה, לאחר שחבריו מאט וריאן עברו דירה. הוא גר עם הכלבה שלו -צ'יקה.
למארק יש כיום חברה בשם איימי
וצוות עורכים הכולל את חבריו אית'ן, איימי וקת'רין
וחבר נוסף המופיע איתו בהרבה מסרטוני הסקצ' קומדי שלו הוא טיילר.
נכון להיום באירוע פאקס בארצות הברית בפאנל שלו "מארקיפלייר וחברים", הודיע מארק כי הוא הולך לצאת לסיבוב הופעות ברחבי ארצות הברית וייתכן כי יפתח בסיבוב עולמי במידה וסיבוב ההופעות הנוכחי יוכתר כהצלחה.

ב-15 בנובמבר 2019 יצר יחד עם היוטיובר אית'ן נסטור את הערוץ "Unus Annus" (בלטינית: שנה אחת), ערוץ שבמשך השנה הקרובה יועלה בו סרטון אחד במגוון נושאים מדי יום, ויימחק מיד לאחר מכן. הערוץ זכה להצלחה גדולה, וצבר מיליון מנויים בחמשת הימים הראשונים לפעילותו ול-11.5 מיליון צפיות בשבוע הראשון לפעילותו. ב-14 בנובמבר 2020, 365 יום מתחילת פעילותו של הערוץ, ולאחר סרטון ששודר בשידור חי וזכה ל-1.5 מיליון צפיות, נמחק הערוץ, וכל אזכור רשמי שלו הורד מהאינטרנט לנצח.

בשנת 2022 דורג במקום ה־11 ברשימת יוצרי התוכן המרוויחים ביותר של פורבס, עם רווחים של כ־38 מיליון דולר בשנת 2021.<ref></ref>

== קישורים חיצוניים ==

* 

* [https://www.youtube.com/user/markiplierGAME ערוץ הגיימינג ביוטיוב "Markiplier"]
* 

== הערות שוליים ==

קטגוריה:בלוגרים אמריקאים
קטגוריה:בדרנים אמריקאים
קטגוריה:יוטיוברים
קטגוריה:יוטיוברים אמריקאים
קטגוריה:אמריקאים ממוצא דרום קוריאני
קטגוריה:יוצרי תוכן דיגיטלי ב-OnlyFans
קטגוריה:אמריקאים שנולדו ב-1989